Nordjyllands Politi har besluttet at rejse tiltale mod Michael Juul Eriksen, Århus, der er en efterspurgt forsvarsadvokat efter en række markante sager i Nordjylland, skriver NORDJYSKE
Stiftstidende.

Politiet og Statsadvokaten mener, at Juul Eriksen har overtrådt retsplejeloven ved at give en klient et kortfattet skriftligt referat af den sag, klienten var sigtet i, sagen om et knivstikkeri i Jomfru Ane Gade i påsken 2007, der kostede en 21-årig mand fra Århus livet. Den sigtede var på fri fod under hele sagen, og sigtelsen mod ham blev frafaldet, allerede før, der blev rejst tiltale mod fem andre. Der var såkaldt pålæg i sagen, der gør, at Juul Eriksen ikke måtte oplyse klienten om politiets materiale og vidnerne i sagen. Da begrænsningerne senere blev ophævet, sendte Juul Eriksen et kort skriftligt referat af sagen til sin klient. Det må man ikke, mener Nordjyllands Politi. Advokatrådet kommer med en vurdering i løbet af få dage.